Bokke kies losvoorspelers, Leeus kies slotte | Maroela Media
Bokke kies losvoorspelers, Leeus kies slotte
Die Springbokrugbykeurders, en deesdae die hoofafrigter, het sedert die einde van die Eerste Wêreldoorlog nog altyd 'n voorkeur vir losvoorspelers gehad wanneer hulle op 'n kaptein besluit het.
Suid-Afrika het reeds sedert die eerste toetswedstryd in 1891 teen Brittanje 63 toetskapteins gehad en sedert 1921, toe rugby ná die Eerste Wêreldoorlog hervat is, 26 losvoorspelers as Springbokkaptein gekies.
Schalk Brits, die Bokke se 63ste toetskaptein, het die Bokke verlede jaar in Japan vanuit die agtsteman-posisie teen Namibië aangevoer, maar as jy die man op straat vra in watter posisie hy gespeel het, sal hy volstaan met haker.
Daar was sedert 1921 net twee heelagters, drie senters, twee losskakels, ses skrumskakels, vyf hakers (wat soms ook stut gespeel het), net een stut en ses slotte.
Theo Pienaar, 'n stut wat in 1921 die Springbokke se toerkaptein in Nieu-Seeland was, is Springbokkaptein nr. 12, hoewel hy nie in 'n toets gespeel het nie.
Warren Gatland, die afrigter van aanstaande jaar se Britse en Ierse Leeus-toerspan na Suid-Afrika, het in Sondag se Britse koerante daarop gesinspeel dat die Engelse slot Maro Itoje, voor in die ry staan om volgende jaar die span in Suid-Afrika aan te voer.
Die Leeus-keurders het 'n sagte plekkie vir slotte, want sedert die toerspan van 1955 (hulle het eers in 1950 op die toer na Australië as die Britse Leeus bekend begin staan) is die span op ses toere na Suid-Afrika vier keer deur slotte aangevoer.
Die slot Robin Thomson het die toerspan in 1955 aangevoer en nog drie ander slotte, Willie John McBride (1974), Martin Johnson (1997) en Paul O'Connell (2009) was ook die Leeus se kaptein in Suid-Afrika.
Met die slotte agter die stuur, het die Leeus agt van die 14 toetse in Suid-Afrika gewen, 'n wenpersentasie van 57,2%.
In 1962 het die Leeus die Skotse vleuel Arthur Smith as kaptein aangewys en in 1968 was die Ierse heelagter Tom Kiernan die kaptein. Toe kon die Leeus nie een van die agt toetse wen nie en het hulle twee keer gelykop gespeel.